1Anwuɔsu muuye ɔfɛni nnii Katɔti úni nwuna bekyuli? Oowo. Kudi kudii! Ami ɔlati Yudani na ndi na Abraham kaba kemo, na lɛ́si Benyamin ɔtɔ kemo. 2Katɔti úteni nwuna bekyuli bani na ɔgyi use. Na bɛgyi lɛla lɛni na bénweni bákya Bunweni Kedee Ɔku kemo uwi ɔni na Kenye Udiene Elia úvele Katɔti úte Yudafuɔ na ɔ́su ɔnini, 3“Blɔti, bekyuli bammɔ bádu fula kenye bediene na bábwɛ fula akpabi ammɔ fui. Na ami lɛti pɛ ndi ukyuli ɔni nébu, na baawia ka badu-mi!” Na kenye kamani na Katɔti údie Elia? 4Údie kenye ɔnini, “Lídie bekyuli mpimu maatɛ líse líte lɛlɔ ɔni na bátalɛ akɔnkɔ kalɔ bétete Baal bafiɔ.” 5Lɛni kani na use ɔfɛni. Nkyuli ɛlɛɛ badi bébu bani na Katɔti ɔ́funa úse úte lɛlɔ ɔkɛnku nwuna lɛfɔndia ɔsu. 6Nwuna lɛfɔndia lɛlɔ na ɔkɛ ɔ́funa-ma, na ɔɔɔdi bana lɛla lɛni bábla ɔsu na ɔ́funa-ma. Na si Katɔti ɔɔfuna bekyuli na bana kabla bɔbla kenye ni, na nwuna lɛfɔndia lɛɛɛdi lɛfɔndia geen. 7Geen ni, lɛla lɛni na Yudafuɔ básia anu kpakplaa ni, bátakɛ-ni. Nsu bani na Katɔti ɔ́funa ama bákɛ-ni. Na bakladi báyu atuɔkplu. 8Lɛni na Bunweni Kedee Ɔku ɔ́su ɔnini, “Katɔti ɔ́nyonu-ma na kɔdɔlɔ kɔ́fɔ-ma kayi ku kasusu fui. Na úti úbalɛ ku ɔmwi kadi ni, belenu na balánu lɛla lɛdi taati.” 9Anwuɔsu Ɔga Dawid ɔ́su ɔnini, “Katɔti ɔya na bana limeyi kadikɔ kenwini kubu kubi-ma lɛlɔ, na betulo na bebuli beduo ɔgbankpi kemo. 10Na ɔya na bana anumi abwɛ na batanu lɛla lɛdi batati, na ɔya na bana lɛbibo linwini etila asia-ma lɛlɔ uwi biala.” 11Na muuye lɛnɔ nnii uwi ɔni na Yudafuɔ bétulo na bébuli ni, báyii ku udu na basɔ balakana bɔta? Oowo! Kudii! Mmomu ɔ́si bana bɔfiɔ ɔsu ni, ngba bɔfɔ búbedu bekyuli bani naaadi Yudafuɔ kalɛ na ɔya anumi egyie Yudafuɔ. 12Yudafuɔ likpidi ɔsu na Katɔti ɔ́ya na kayawi fui bákɛ nwuna ala abuni. Na ɔni na Yudafuɔ báyila kɔyu kemo ala abuni ɔsu ni, bani naaadi Yudafuɔ bálɛ lili na bákɛ Katɔti kusɛ kusɛ geen. Na si bana bɔfiɔ bɔdanku kusɛ kusɛ ɔmɛni udu búboku kayawi ni, si uwi ɔni na Yudafuɔ bakladi bábasalaku Katɔti badi fui ni, nwuna kusɛ kusɛ ɔmmɔ ɔdubo bumomo geen bubu! 13Na amii bani naaadi Yudafuɔ ni, mɔɔsu-mii nnii uwi ɔni kemo na ami ndi ɔtalane nte-mii mɛni ni, muubo mina kabla kudu. 14Na nsia lɛnu ɔkɛnku ɔmɛni lɛlɔ ka ni, anumi adubugyie mina bekyuli, na badi bakɛ ngba bɔfɔ. 15Ɔsika uwi ɔni na Katɔti údie-ma atu ni, Katɔti ɔ́sɔku anwu ku kayawi bekyuli ntɛ ɔ́klibi. Anwuɔsu bi na ndubo bɔlɛ si uwi ɔni na Katɔti ɔ́sɔ ɔ́fɔ-ma? Ɔdubuse aani kalɛ na ukpine ɔɔsɔ taata teebelie ngba. 16Ɔsika si bodobodo kakɛ kedeedi kani na bábwɛ bákpa béte Katɔti use kedee ni, na bodobodo ɔkladi lɛnɔ use kedee. Na si kugyii kɔdi ugyiitu use kedee ni, na kugyii kɔmmɔ kɔgba lɛnɔ kuse kedee. 17Na si kɔgba kɔdi kɔ́fɛ kɔ́lɛ kugyii kɔmmɔ lɛlɔ na békulo-mii aani lɛku kemo kugyii kagba blii kadi bébenyimi báda kesii kani na kugyii kɔmmɔ ntu bɔɔyu na ɔ́kun ɔ́da ni, bɛɛní ntu taasiku kugyii kɔmmɔ ligyiitu kudɔ. 18Anwuɔsu bitakun lɛmɛnɛ na kugyii kɔmmɔ kɔgba kɔni náfɛ kɔ́lɛ lɛlɔ. Ɔsika si bɛ́bla lɛni ni, bɛnu bɛti ka ɔɔɔdi amii nda ligyiitu lɛmmɔ. Mmomu ligyiitu lɛmmɔ nda-mii. 19Bɛdubɔkana na bɛsu bɛnii, “Kɔgba kɔmmɔ kɔ́fɛ kalɛ na beti abu bamana kuna kenye.” 20Na use lɛni. Nsu bɛti ka bana tafɔ tadi ɔsu na bámami. Na amii bɛ́kɛ kamakɔ ka bɛ́fɔ bɛ́di ɔsu. Nsu ɔmmɔ ulátina ka ɔlɛka biteefu, mmomu bitaayia. 21Ɔsika si Katɔti útenye útada Yudafuɔ bani nse aani kugyii kɔmmɔ ɔlati kɔgba bɔfɛ ni, bɛɛkali ka ɔdubunye ɔda amii amu? 22Ɔmɛni ɔɔtina-bu kalɛ na Katɔti ɔɔnu kɔnyana ku kalɛ na nwuna litemi libo ɔkplu. Ɔ́yu bekyuli bani nébo kalɔ ɔkplu, na ɔdi lɛfɔndia ute amii si binye bɔfɔtaadi bɔmmɔ lɛlɔ kpakplaa uwi fui. Si bítabla lɛni ni, Katɔti ɔdubukulo-mii udie kugyii kɔmmɔ lɛlɔ. 23Na si Yudafuɔ lɛnɔ báda bana tafɔ tadi báya ni, Katɔti ɔdubuti ama lɛnɔ ubamana kugyii kɔmmɔ lɛlɔ. Ɔsika Katɔti ɔlati ubo ɔyikun na ɔsɔku kagba ɔmana kugyii lɛlɔ na ɔkun ɔda. 24Úse ɔdi lɛla lɛni na balakya unyefi ka si bákana na békulo kugyii kɔdi udu basiku lɛku kemo bábamana kɔni bálɛ ɔmantɛ lɛlɔ na ɔ́ku ɔ́da ɔni na nka útamanku ka babla ni, na ɔmantɛ kugyii kɔmmɔ ɔlati kɔgba ni, kɔdubɔkana na kɔkun kɔda kugyii kɔmmɔ lɛlɔ pla utulo. 25Banwa, ala abɛdi adi akya ɔ́si kukuuku ani na naaayɔ nnii abɛ-mii fui kalɛ na bilátaakun lɛmɛnɛ na bina kasusu kenye. Anwu ndi ka ni, Yudafuɔ badi atuɔkplu ani baabla ni, ɔɔɔdubo buse lɛni uwi fui. Mmomu atuɔkplu ammɔ kenye kadubukulo uwi ɔni na Katɔti ɔ́sala bumomo bɔni na ɔɔwia na bani naaadi Yudafuɔ akɔ ɔ́wɔlɔ. 26Na ulu ɔmɛni lɛlɔ na Yudafuɔ fui badubɔkɛ bɔfɔ aani kalɛ na Katɔti ɔ́su na Bunweni Kedee Ɔku kemo ɔnini, “Ɔfɔne ɔdubɔsi Sion na ɔdubo ubedie likyulikpi na Yakob kaba kemo. 27Na bunyimi bɔmɛni ndubɔkya ami ku-ma ntɛ si uwi ɔni na lídie ekpidi bana lɛlɔ.” 28Yudafuɔ badi Katɔti bekisine, ɔsika bátafɔ litemi buni lɛmmɔ bátadi. Ɔmɛni ɔsu ni, amii bani naaadi Yudafuɔ bɛ́kɛ kenyekɔ. Nsu ka Katɔti ɔ́funa-ma ɔsu ni, ɔɔyɔ́-ma na bana bati kuuku ɔsu. 29Ɔsika si ɔ́funa ukyuli ɔdi iye ɔ́bla-nwu lɛfɔndia lɛdi ni, ulávumana-ni. 30Na amii bani naaadi Yudafuɔ ni, kalɛ na bɛ́fiɔ Katɔti uwi ɔdi nábavi kemo nsu ɔfɛni Katɔti ɔ́nu-mii kɔnyana na Yudafuɔ atuɔkplu ɔsu ni, 31lɛni kani na ɔkɛnku kalɛ na Katɔti ɔ́nu-mii kɔnyana ɔsu na ama lɛnɔ bénwini batuɔkplune kalɛ na Katɔti ɔnu ama lɛnɔ kɔnyana. 32Katɔti ɔ́nyonu bekyuli fui, na bana atuɔkplu ábala-ma aani batɔntɛne kalɛ na ɔnu bana fui kɔnyana. 33Katɔti úbomo geen na ala abuni fui ási-nwu kudɔ. Na geen ni, ɔ́da anu na ɔgyi ala fui kemo kaduɛ. Ukyuli ɔdi ulénu ulu ɔni lɛlɔ na ɔɔsia taatɛ litemi kalɔ. Na ukyuli ɔdi ulénu lilu lɛni lɛlɔ na ɔɔsia taabla nwuna ala kalɔ. 34Lɛni na Bunweni Kedee Ɔku ɔɔsu ɔnini, “Ɔma náti Blɔti kasusu dii? Na ɔma mɔɔkya-nwu kasusu? 35Ɔma néte Katɔti lɛla lɛdi dii na ɔlɛka Katɔti ɔfɔ-nwu kayu ɔsia?” 36Ala ani fui nási Katɔti kudɔ, na anwu ɔlati lɛlɔ na ɔkɛ údie-nya, na adi anwu adi. Bɛya na bɔkɔliku-nwu lɛnyi katɔ ɔ́si ɔfɛni úsela fui. Ɔsia lɛni.
Copyright
Learn More
twi_Latn zho_Hant eng_Latn